
Cynorthwyo cynnydd disgyblion: dadansoddiad manwl o ddatblygiad cyfannol un plentyn gan gyfiawnhau’r camau dysgu nesaf.

Rhagarweiniad
Ar gyfer yr aseiniad hwn, mae’r plentyn ffocws yn ddisgybl mewn ysgol gynradd cyfrwng Cymraeg mewn pentref ar gyrion tref Llanelli yn Sir Gaerfyrddin, gorllewin Cymru. Mae dros 500 o blant yn mynychu’r ysgol, gyda llai nag 8% o blant yn gymwys i dderbyn prydau ysgol am ddim. 
Mae Plentyn A yn ferch naw mlwydd oed yn nosbarth blwyddyn pedwar. Mae 22 o blant yn y dosbarth – 14 o fechgyn ac wyth o ferched. Mae’n blentyn swil ond caredig a chwrtais iawn. Mae ganddi ddau ffrind agos iawn yn y dosbarth, ac mae’n treulio’r mwyafrif o’i hamser hamdden yn yr ysgol gyda’r ddwy. Er hyn, mae’n ddigon hapus i siarad a chwarae gyda nifer o’r plant eraill yn y dosbarth, gan gynnwys rhai o’r bechgyn – mae’n tueddu i fod gyda’r rhai sydd yn gweithio mewn grwpiau yn y dosbarth gyda hi.
Prif ddiddordeb Plentyn A  tu hwnt i’r ysgol yw gymnasteg, ac mae’n mynychu gwersi gymnasteg gydag un o’i ffrindiau agosaf o’r ysgol mewn clwb lleol. Maent yn siarad yn frwdfrydig am gystadlaethau, ac maent yn aml eisiau dangos eu symudiadau a beth maent wedi ei ddysgu i fi gyda’i gilydd. 
Cyn dechrau blwyddyn pedwar, bu Plentyn A yn byw gyda’i mam ond fe aeth i fyw gyda’i Mam-gu a Thad-cu llynedd am nad oedd yn cael gofal digonol gan ei Mam. Mae Plentyn A yn ymddangos yn hapus iawn ers symud i fyw gyda’i Mam-gu a’i Thad-cu – mae’n awyddus i siarad am beth mae’n gwneud ar ôl mynd adref o’r ysgol gyda nhw, yn ogystal â gwarchodwyr eraill fel ei Mam-gu a Thad-cu arall, neu ei modryb. Mae Plentyn A yn gymwys i dderbyn prydau ysgol am ddim.
Dywed Plentyn A ei bod yn hoff iawn o ddod i’r ysgol am ei bod yn hoffi gwneud gwaith a chwarae gyda ffrindiau. Mae hi hefyd yn hoffi’r athrawon ac mae’n hapus iawn yn nosbarth blwyddyn 4, er bod ambell un o’r bechgyn yn “gallu bod braidd yn wirion” o bryd i’w gilydd.

Casglu data 
Er mwyn casglu amrywiaeth o wybodaeth am Blentyn A, defnyddiwyd y dull mosaig a argymhellwyd gan Clark a Moss (2011). Mae’r fframwaith hyn ar gyfer gwrando ar blant yn cyfuno’r ‘gweledol’ gyda’r ‘llafar’. Hynny yw, mae’n rhoi cyfle i blant siarad am a thrafod eu gwaith, teimladau a’u profiadau, ond gallant hefyd gyfleu hyn trwy ffotograffau, neu trwy dynnu lluniau/greu celf neu symbolau (Clark a Moss, 2011: 8). Caiff gwybodaeth ei gasglu o sawl ffynhonnell er mwyn creu darlun cyflawn o’r dysgwr. Gan gofnodi’r hyn yr ydym yn ei ddeall am blentyn, mae’n ein galluogi i wella ein cefnogaeth a darpariaeth addysg iddynt. 
‘Documentation is seen as visible listening, as the construction of traces (through notes, slides, videos, and so on) that not only testify to the children’t paths and processes, but also make them possible because they are visible. For us this means making visible, and thus possible, the relationships that are the building blocks of knowledge.’
Rinaldi, 2006.
Cyfeiria Erthygl 12 o Hawliau Plant Confensiwn y Cenhedloedd Unedig ar Hawliau’r Plentyn (CCUHP) at yr hawl sydd gan blant i ddweud beth ddylai ddigwydd iddynt ac i rywun wrando arnynt. Mae gwrando ar ‘lais y plentyn’ yn agwedd hollbwysig o fywyd plant mewn ysgolion heddiw. Anogir hyn gan Lywodraeth Cymru (2011) gyda’u hargymhellion am gyfranogiad disgyblion mewn ysgolion er mwyn meithrin sgiliau personol, cymdeithasol a threfnu pwysig. Cytuna Estyn (2016) â hyn gan ddweud,
‘Mae manteision i ddisgyblion hefyd mewn cyfranogiad gwell, gan gynnwys iechyd a lles gwell, ymgysylltu ac ymddygiad gwell, a gwelliannau mewn dysgu, cyflawniadau a pherfformiad yn yr ysgol.’
(Estyn, 2016: 4)
	
Cyn dechrau ar, a thrwy gydol y broses o gasglu data, sicrhawyd bod ystyriaeth moeseg yn cael ei roi wrth arsylwi ar a thrafod gyda Phlentyn A gan ddilyn canllawiau BERA (2011) a PCYDDS (2017) ar ystyriaethau moeseg yng nghyd-destun gwaith ymchwil. Gofynnwyd am ganiatâd wrth yr athro dosbarth (gweler llythyr yn yr atodiad). Gofynnwyd am a rhoddwyd cydsyniad gwybodus gan Blentyn A gan liwio wyneb hapus ar daflen cydsyniad er mwyn sicrhau ei bod yn deall ac yn hapus i mi ofyn cwestiynau iddi ac i edrych ar eu gwaith yn fanylach na gweddill y dosbarth. Eglurais mai diben y gwaith oedd deall yn well sut oedd hi’n dysgu orau, ac fe ddywedodd ei bod hi’n hapus i helpu gyda fy ngwaith.
Tra fy mod yn arsylwi ar wersi’r athro ac wrth addysgu’r dosbarth dros gyfnod o 16 diwrnod, fe ddechreuais ganolbwyntio ar arsylwi’n benodol ar Blentyn A. Arsylwi, yn ôl Clark a Moss (2011: 14) yw un o’r prif ddarnau o’r dull mosaic ac mae’n cynnwys gwrando ar a gwylio’r plentyn. I’r diben hyn, ysgrifennais sylwadau am ddatblygiad a chynnydd Plentyn A mewn Cofnod Olrhain ar gyfer pob sesiwn berthnasol a addysgais; dylid nodi fy mod wedi cwblhau sylwadau ar gyfer pob plentyn yn y dosbarth, nid dim ond Plentyn A, ond roedd y sylwadau am Blentyn A ambell waith yn fanylach na gweddill y disgyblion. Wedi pob sesiwn, fe fyddwn yn dynodi lliw ar gyfer dealltwriaeth a chyflawniad pob unigolyn – gwyrdd os oeddent wedi cwblhau’r dasg yn gymharol hawdd heb lawer o gymorth; oren os oeddent wedi cael peth trafferth i gwblhau’r dasg yn annibynnol ond wedi llwyddo gyda chymorth; coch os nad oeddent wedi deall y dasg, neu fod angen cryn dipyn o gymorth arnynt i’w chwblhau.
Mae disgyblion yn gyfrifol am hunan-werthuso’u gwaith yn rheolaidd yn y dosbarth hwn. Gosodir Tasg a MAC (Mae Angen Cofio) ar gyfer bob sesiwn. Fel arfer, fe fydd rhwng dau a phedwar MAC ar gyfer pob tasg, a disgwylir i’r plant roi tic am bob un maent wedi ei gyflawni, yn ogystal â dewis sticer lliw gwyrdd, melyn neu goch i gynrychioli sut oeddent wedi deall a chwblhau’r dasg (gweler enghraifft yn yr atodiad). Mae canllawiau Llywodraeth Cymru (2010) am Asesu ar Gyfer Dysgu yn argymell y dylai plant gael cyfle i fyfyrio ar y sgiliau y maent wedi eu dysgu a/neu ddatblygu gan ddweud pan fydd dysgwyr yn myfyrio ar eu lefelau dealltwriaeth, gellid defnyddio hyn i lywio addysgu yn y dyfodol.
Gofynnais i Blentyn A fynd â fi ar daith ddysgu o amgylch leoliadau yn yr ysgol  sydd yn arwyddocaol iddi hi ar gyfer ei dysgu. Dilynais ganllawiau Clark a Moss (2011: 22) ynglyn â dewis lleoliad i gynnal sgwrs yn ofalus ac eglurais i Blentyn A mai ei dewis hi oedd ble byddem yn mynd, a bod hefyd ganddi hawl i ddod â’r sgwrs i ben ar unrhyw adeg os nad oedd eisiau parhau. Cynigais hefyd y gallai hi dynnu lluniau gan ddefnyddio camera’r “ipad” o’r lleoedd ac ardaloedd pwysig iddi yn yr ysgol, fel argymhellir gan Clark a Moss (2011: 22), ond fe benderfynnodd hi eistedd ar fainc yn ardal allanol yr ysgol, a thrafod y lleoliadau gyda mi yn hytrach na’m tywys iddynt. 
Mae’r ysgol yn defnyddio’r rhaglen “Incerts” ar gyfer cofnodi asesu ffurfiannol am yr holl bynciau a addysgir. Ar gyfer yr aseiniad hwn, canolbwyntiais ar ddatblygiad Plentyn A yn y pynciau canlynol: Llythrennedd (Cymraeg), Llythrennedd (Saesneg), Rhifedd, Gwyddoniaeth a Thechnoleg Gwybodaeth a Chyfathrebu (TGCh). Caiff cynnydd ei gofnodi o dymor i dymor mewn degolion a disgwylir i bob plentyn ddangos cynnydd o 0.5 bob blwyddyn academaidd. 
Ar ddechrau tymor yr haf 2018, dechreuodd disgyblion yr ysgol ddefnyddio’r app “Speakr” er mwyn cofnodi eu lles a’u teimladau ddwywaith y dydd (bob bore a phrynhawn). Mae sawl gwahanol gategori i’r disgyblion ddewis ohonynt – hapus, gwirion (“silly”), iawn (“Ok”), dig (“angry”) neu drist yw’r prif ddewisiadau – ac mae blwch ble mae disgwyl iddynt ysgrifennu brawddeg i gyfiawnhau neu esbonio eu dewis. Penderfynais ddefnyddio’r ffynhonell hon er mwyn cael gwybodaeth am les Plentyn A a’i drafod gyda hi.
Dadansoddi’r dysgwr 
Dywed Llywodraeth Cymru mai, 
‘prif ddiben arsylwi ar blant yw penderfynu ble maen nhw ar y continwwm dysgu er mwyn symud yn eu blaen, ac er mwyn nodi unrhyw anawsterau, camddehongliadau neu gamddealltwriaethau.’ 
Llywodraeth Cymru (2008: 6)
Felly, defnyddir y model ASG (sydd wedi ei gyfieithu o’r model ASK [Attitudes, Skills and Knowledge] a gyflwynwyd gan Nottingham [2013]) i ddadansoddi agweddau, sgiliau a gwybodaeth Plentyn A fel dysgwr.
Defnyddir y dystiolaeth o asesiad ffurfiannol a geir ar “Incerts” i ddadansoddi gwybodaeth a dealltwriaeth Plentyn A o bynciau ar draws y Cwricwlwm, fel y gwelir yn nhabl 1 isod. 

	Pwnc
	Lefel Cyrhaeddiad 
Medi 2017
	Lefel Cyrhaeddiad 
Chwefror 2018
	Cynnydd 
(mewn degolion)

	Llythrennedd
(Cymraeg)
	2.58
	3.19
	0.61

	Llythrennedd
(Saesneg)
	2.15
	3.21
	1.06

	Rhifedd

	2.40
	2.90
	0.5

	Gwyddoniaeth

	1.97
	2.83
	0.86

	Technoleg Gwybodaeth a Chyfathrebu (TGCh)
	1.86
	2.71
	0.85



Tabl 1: Lefel cyrhaeddiad Plentyn A yn 2017/18 o gofnodion “Incerts” – lefelau wedi dangos mewn degolion.
Disgwylir i bob plentyn ddangos cynnydd o 0.5 ymhob pwnc dros gyfnod o flwyddyn academaidd. Er mai dim ond data ar gyfer y ddau dymor cyntaf o 2017/18 sydd wedi cael ei gwblhau hyd hyn, mae Plentyn A wedi dangos y cynnydd disgwyliedig ar gyfer pob fel y gwelir uchod. Dangosodd gynnydd sylweddol (1.06) yn ei lefel llythrennedd Saesneg. Nid yw Plentyn A wedi derbyn unrhyw gymorth ychwanegol yn yr ysgol am ei llythrennedd, ond yn ystod y daith dysgu, eglurodd bod ei Mam-gu yn gwrando arni’n darllen yn Saesneg a Chymraeg yn rheolaidd adref, er nad yw Mam-gu’n hyderus yn darllen Cymraeg. Dywedodd bod hyn yn wahanol iawn i’w sefyllfa cyn symud i fyw gyda Mam-gu a Dad-cu.  Eglurodd hefyd mai Saesneg yw iaith y cartref, ac felly ei bod yn fwy cyfarwydd â gweld a chlywed yr iaith ar yr aelwyd. 
Wrth gymharu ei lefel cyrhaeddiad Saesneg gyda lefel cyrhaeddiad Plentyn A mewn llythrennedd Cymraeg (0.61), mae yna beth gwahaniaeth. Ond wrth ystyried y sefyllfa deuluol, gellir dadlau bod y gefnogaeth ychwanegol mae Plentyn A yn derbyn yn ei chartref yn cael effaith gadarnhaol ar ei sgiliau llythrennedd Saesneg. Er hyn, mae Plentyn A wedi dangos y cynnydd disgwyliedig mewn llythrennedd Cymraeg, ac felly nid oes pryder ynglyn â’i gallu yn y pwnc hwn. Fe ddywedodd hi ei bod yn hoffi siarad ac ysgrifennu yn Gymraeg yn y dosbarth am mai dyna yw iaith yr ysgol, a’r gwaith sy’n cael ei osod ar y cyfan, ac felly dyna beth sy’n gyfarwydd iddi yng nghyd-destun y dosbarth.  
Mae’r lefel cyrhaeddiad ar gyfer Plentyn A mewn Rhifedd yn dangos y gwelliant lleiaf. Cefais sgwrs gyda’r athro dosbarth, ac fe eglurodd i mi fod cefndir Plentyn A wedi bod yn heriol cyn iddi gyrraedd dosbarth blwyddyn 4, ac roedd ei sgiliau a hyder i ddefnyddio rhifedd dipyn yn is na’i chyfoedion. O ganlyniad, datblygwyd Cynllun Addysg Unigol (CAU) i Blentyn A. Prif nod y CAU yw gwella gallu Plentyn A i adio a thynnu rhifau; y targedau ar gyfer llwyddo i wneud hyn yw dysgu gwerth rhifau, i adio a thynnu rhifau un digid o rifau dau ddigid, ac i wella eu defnydd o ddilyniant rhif.  Mae’r cynllun yn darparu cymorth oedolyn ychwanegol i Blentyn A ynghyd â thri disgybl arall yn y dosbarth sydd angen cefnogaeth gyda gweithgareddau rhifedd. 
Wrth ystyried agweddau Plentyn A tuag at ddysgu, mae’n unigolyn hynod frwdfrydig sydd yn eiddgar iawn i weithio a dysgu. Arsylwyd ar hyn ar sawl achlysur wrth i Blentyn A ofyn i wneud heriau ychwanegol yn ystod amser aur yn hytrach na lliwio neu chwarae ar yr “ipad” fel gweddill y dosbarth. Fe gadarnhawyd ei hawydd i wella a llwyddo yn ystod ein sgwrs ar y daith ddysgu pan ddywedodd Plentyn A, “Pan ‘dw i’n mynd adref, ‘rwyf eisiau ymarfer gwaith ysgol am awr bob nos”. Pan ofynnais pa fath o waith byddai’n gwneud, eglurodd y byddai’n ymarfer gwneud symiau neu dablau ar gyfer mathemateg, neu ymarfer darllen. Dywedodd bod ei Mam-gu yn ei chefnogi: “Bydd Nanna yn gosod tasgau i fi a dw i’n ceisio gwneud popeth fy hunan gyntaf, wedyn gofyn am help os bo fi’n cael trafferth.”
Yn yr ysgol hon, caiff y sgiliau o’r Fframwaith Llythrennedd a Rhifedd (FFLlaRh) eu defnyddio’n gyson yn draws-gwricwlaidd er mwyn darparu gymaint o gyfleoedd â phosib i’w defnyddio a’u gwella. Er enghraifft, er bod sgiliau casglu, cofnodi a dadansoddi data yn cael eu hystyried yn sgiliau rhifedd, fe ddysgais i’r dosbarth sut i greu cronfa ddata ar gyfer eu gwaith thema. Trwy wneud hyn, mae’r sgiliau yn cael eu hatgyfnerthu mewn ffordd ymarferol; dangosodd Plentyn A ei bod yn hyderus yn ymgymryd â’r dasg wedi iddi ymddangos braidd yn ansicr yn y gwersi Mathemateg cynt wrth gofnodi data mewn tabl.
Gan ddefnyddio’r wybodaeth a gofnodir yn ‘Incerts’, mae’n bosib cyfateb lefel cynnydd Plentyn A gyda’r targedau cyrhaeddiad o fewn y dogfennau Cwricwlwm priodol. Ar hyn o bryd, mae lefel cynnydd Plentyn A yn cyfateb â Lefel 3 uchel/Lefel 4 isel yn y Cwricwlwm. Wedi trafod hyn gydag athro dosbarth Plentyn A, deallaf mai Lefel 5 yw targed cyrhaeddiad disgyblion mwy abl a thalentog (MAT) erbyn iddynt gwblhau blwyddyn 6. Mae Plentyn A felly’n debygol o gyrraedd y targed cyrhaeddiad disgwyliedig, sef lefel 4, cyn iddi adael yr ysgol gynradd os bydd hi’n parhau i ddatblygu a dangos cynnydd tebyg i’r hyn sydd wedi digwydd yn ystod blwyddyn 4.  
Yn ystod ein sgwrs ar y daith ddysgu, fe ddechreuom drafod lles, a sut mae’n cofnodi ei theimladau ar Speaker ddwywaith y dydd. Dywedodd Plentyn A y byddai hi fel arfer yn dewis gwyneb hapus. Er hyn, dywedodd y byddai ambell waith yn dewis yr wyneb “Iawn” os ei bod wedi anghytuno gyda’i ffrind agosaf. Pan ofynnwyd iddi pam maent yn anghytuno, atebodd mai fel arfer os bod un ohonynt wedi rhoi niwed i’r llall ar ddamwain wrth chwarae. Ond fe gadarnhaodd dydy hyn ddim yn digwydd yn aml, ac felly mae hi’n teimlo’n hapus ar y cyfan. 
Ar hyn o bryd, y cyfyngiadau pennaf gyda’r wybodaeth sydd yn dod o “Speakr” yw bod dim modd gweld patrymau hir-dymor eto am mai dim ond wedi’r gwyliau Pasg cafodd ei gyflwyno yn yr ysgol. Er dweud hyn, mae’n galluogi’r plant i gofnodi eu teimladau’n ddyddiol, ac mae unrhyw gofnod neu sylwad negyddol neu bryderus yn cael ei nodi’n syth gan yr athro neu’r Pennaeth. Mae hyn wedyn yn rhoi cyfle i’r plentyn drafod unrhyw faterion pwysig neu arwyddocaol gydag oedolyn er mwyn ceisio lleihau unrhyw ofidion sydd ganddynt. 
Yn ogystal â hyn ac o ganlyniad i’w sefyllfa deuluol fregus yn y gorffennol, mae Plentyn A yn mynd at Gydgysylltydd Anghenion Dysgu Ychwanegol (CADY) yr ysgol bob dydd Mawrth am 15 munud er mwyn gwneud gweithgareddau creadigol fel gwneud lluniau a chelf. Mae hyn yn rhoi cyfle i Blentyn A gael amser i fyfyrio gydag ymwybyddiaeth ofalgar (‘mindfulness’), neu i sgwrsio gyda’r CADY os oes unrhyw beth yn ei phoeni. Yn ystod y daith ddysgu, dywedodd ei bod yn hoffi mynd i’r cwtsh ar gyfer y sesiynau hyn am ei bod yn hoffi gwneud gwaith creadigol ac ymarferol.
Camau nesaf 
Ymddengys bod yna gysylltiad cryf rhwng datblygiad a chyrhaeddiad addysg plentyn a’i gefndir teuluol (Dickerson a Popli, 2012: 4). Maent yn ymhelaethu ar hyn gan egluro sut mae tlodi hir-dymor yn cael effaith ar ddatblygiad plentyn yn ystod ei flynyddoedd cynnar:
‘...children born into poverty have significantly lower test scores at ages 3, 5 and 7, and that continually living in poverty in their early years has a cumulative negative impact on their cognitive development. This result is robust to the ‘quality’ of parenting and family background, etc. It therefore suggests that income poverty remains important for children’s development and cannot be mitigated completely by the better provision of parenting support services’.
Dickerson a Popli, 2012: 5
Y prif reswm am y cysylltiad hwn yw’r ffaith bod tlodi yn effeithio ar allu rhieni i fuddsoddi amser ac adnoddau i’r plentyn, sydd yn cael effaith negyddol ar ddatblygiad gwybyddol y plentyn. Mae’n ymddangos bod hyn wedi digwydd yn ystod blynyddoedd cynnar Plentyn A, am fod ei datblygiad hi ddim ar yr un lefel â’i chyfoedion.
Fe fydd yn hanfodol i drafod a chael syniadau a theimladau Plentyn A mewn unrhyw benderfyniadau sydd yn cael eu gwneud ar gyfer ei dyfodol. Dywed Lyle et al. (2010: 7) y canlynol:
‘Mae gwrando ar ddysgwyr yn arwain at newidiadau mewn cydberthnasau dysgwyr ag athrawon a chyd-ddisgyblion a gall hybu hunaniaeth dysgwyr, a all yn ei dro arwain at gweithredu gan ddysgwyr – lle y bydd dysgwyr yn chwarae rôl weithredol yn y broses o gynllunio a rheoli eu hamgylchedd dysgu, gan roi rhan benodol iddyn nhw ei chwarae yn y broses ddysgu a’i chanlyniadau’.
Lyle et al. (2010: 7)
Mae ysgolion sydd yn llwyddo i gau’r bwlch mathemateg yn gwrthod derbyn cefndir, rhywedd, ethnigedd na hil fel esgusodion am ddiffyg cynnydd a chyrhaeddiad. Ymhelaetha DCSF (2009: 4) ‘They use data to identify the children at risk of underachieving and pinpoint aspects of mathematics that are presenting barriers to their learning’. Fel y soniwyd ynghynt, mae gan Blentyn A Gynllun Addysg Unigol (CAU) ar gyfer Mathemateg am mai hwn yw ei phwnc gwannaf. Er ei bod wedi dangos cynnydd ers Medi 2017, mae angen iddi barhau i ymarfer a meistroli’r sgiliau rhifedd sylfaenol.  
Wrth edrych ar y gwaith mae Plentyn A wedi ei gwblhau yn ystod fy ngwersi i ar sgiliau rhifedd dadansoddi data a onglau a safle, mae ei dealltwriaeth yn gadarn, ac felly mae ganddi’r sgiliau sylfaenol. Er mwyn datblygu’r sgiliau ymhellach, fe fydd angen i Blentyn A weithio’n gyflymach er mwyn cael digon o amser i gwblhau ambell i her ychwanegol o fewn bob gwers. Pan ofynnwyd i Blentyn A os oedd hi’n hoffi rhuthro trwy ei gwaith er mwyn gwneud heriau neu beidio, atebodd gan siglo’i phen a dweud bod lawer gwell ganddi bwyllo ac i sicrhau bod ei gwaith yn daclus a chywir.
Mae CAU Plentyn A yn argymell ei bod yn defnyddio adnoddau fel bwrdd gwyn, sgwâr cant, cownteri a chardiau fflach i’w chynorthwyo i gwblhau gweithgareddau rhifedd yn y dosbarth. Cefnogir hyn gan DCSF (2009) wrth ystyried sut i leihau’r bwlch mewn mathemateg. Fe fyddaf hefyd yn parhau i ddefnyddio adnoddau TGCh wrth gynllunio gwersi, er mwyn sicrhau nad yw Plentyn A mewn sefyllfa o anfantais os nad yw’n cael mynediad i’r math hyn o adnodd tu allan i’r dosbarth. 
Er mwyn ymarfer sgiliau sylfaenol rhifedd tu hwnt i’r gwersi rhifedd, gellir parhau i gwblhau gweithgareddau rhifedd yn y cartref, fel sydd wedi bod yn digwydd eisoes eleni. Mae TGCh yn ffordd o bontio rhwng adnoddau cyffyrddadwy a lluniau neu ddelweddau; caiff nifer o “apps” fel “Sumdog” a “j2blast” eu hannog gan athrawon yr ysgol i gael eu defnyddio yn ystod amser aur neu ar yr aelwyd er mwyn ymarfer sgiliau rhifedd y plant. Fe fyddaf hefyd yn ceisio creu adnoddau priodol i Blentyn A fynd adref gyda hi er mwyn cwblhau i atgyfnerthu’r hyn sydd wedi digwydd yr y dosbarth. 
Yn ystod fy amser yn dysgu ac arsylwi ar y dosbarth, mae’n amlwg eu bod yn elwa o ddysgu ymarferol. Dywed OECD (2006: 72) mai diffiniad PISA o lythrennedd mathemategol yw:
‘Mathematical literacy is an individual’s capacity to identify and understand the role that mathematics plays in the world, to make well-founded judgements and to use and engage with mathematics in ways that meet the needs of that individual’s life as a constructive, concerned and reflective citizen’.
Caiff hyn ei gefnogi gan weledigaeth Donaldson (2015: 17) a ddywedodd, yn ystod ei waith i ddiwygio cwricwlwm Cymru, ‘mae plant a phobl ifanc am gael gwersi sy’n fwy perthnasol a diddorol, gyda mwy o wersi ymarferol’. Yn amlwg, felly, gellir gosod gweithgareddau a heriau datrys problemau a defnyddio sgiliau meddwl er mwyn atgyfnerthu’r sgiliau sylfaenol rhifedd. Gwelwyd Plentyn A yn mwynhau gwneud hyn mewn gwers ymarfer corff ar gyfeiriannu, ble roedd angen iddi weithio mewn grŵp o dri i ddod o hyd i lythrennau a rhifau er mwyn eu hail-drefnu/adio i ddatrys pôs. Er nad oedd ei thîm o allu cymysg yn fuddugol, fe gymerodd rhan flaenllaw yn dod o hyd i’r cardiau, a’n ceisio datrys y pôs.   
‘Caiff gwaith grŵp fwy o ddylanwad cadarnhaol ar gynnydd academaidd na mathau eraill o addysgu a dysgu’ yn ôl Beauchamp et al. (2010: 1). Ymhelaethant ar hyn gan ddweud yng Nghyfnod Allweddol 2, ymddengys bod gwaith grŵp o fudd i bob math o wybodaeth mewn gwyddoniaeth, ond yn enwedig dealltwriaeth gysyniadol a meddwl yn gasgliadol. Gall grwpiau cymysg annog plant i ddysgu a datblygu eu gwybodaeth a dealltwriaeth sydd yn nodweddiadol o ddamcaniaeth addysgeg Adeileddiaeth Gymdeithasol Vygotsky. Yn ôl Pound (2006: 40), 
‘Vygotsky rated  children’s interaction between themselves as important. In his view, interaction benefits a child when they are helped by another child who knows more about the task’.
Gwelwyd sawl enghraifft o hyn mewn gwersi rhifedd, gydag un o ddisgyblion eraill y dosbarth yn mynd at Blentyn A pan oedd wedi codi ei llaw i ofyn am gymorth. Wrth arsylwi ar hyn yn digwydd, llwyddodd y disgybl arall esbonio’r dasg neu gwestiwn i Blentyn A gan aralleirio, ac fe ddeallodd Plentyn A beth oedd angen gwneud. O ganlyniad, fe gwblhaodd y tasgau yn gywir a heb ofyn am ragor o gymorth.
Er mwyn sicrhau cynnydd a datblygiad llythrennedd Cymraeg Plentyn A, mae yna ddwy wal eiriau Cymraeg (atalnodi, a geirfa wych) yn y dosbarth yn barod. Yn ystod y gweithgaredd o ddysgu chwedl Cantre’r Gwaelod ar lafar er mwyn ei ail-ysgrifennu (gan ddefnyddio techneg Pie Corbett), arsylwias fod Plentyn A yn mwynhau’r agwedd lafar wrth berfformio’r chwedl.  I gynorthwyo’r disgyblion i ysgrifennu’r chwedl yng ngeiriau eu hunain, fe luniais fat iaith iddynt oedd yn cynnwys enghreifftiau o ferfau cryno, agoriadau effeithiol, idiomau ac ansoddeiriau. Yn amlwg, llwyddodd Plentyn A i gofio cryn dipyn o’r chwedl ac fe ddefnyddiodd y mat iaith a’r wal eirfa. Er hyn, fe wnaeth ambell gamgymeriad (fel pob plentyn arall), ond fe ddeallodd yr adborth a mynd ati i gywiro’r gwallau yn annibynnol. Fe fyddaf yn parhau i ddarparu cymorth ar ffurf adnoddau fel hyn i bob plentyn (heb wahaniaethu) yn y dyfodol, er mwyn rhoi’r offer sydd angen arnynt i gyfoethogi eu hiaith ysgrifenedig a llafar.
Fe fyddwn yn argymell yn gryf bod Plentyn A yn parhau gyda’r sesiynau arlunio wythnosol gyda’r CADY er mwyn sicrhau bod ei lles yn parhau i fod yn dda. Er ei bod yn ymddangos yn hapus â’i sefyllfa deuluol ar hyn o bryd, mae’n bwysig ei bod yn parhau i deimlo bod ganddi loches ddiogel a chyfle i drafod unrhyw bryderon sydd ganddi trwy gydol ei hamser yn yr ysgol. 
Casgliadau 
Defnyddiwyd y dull mosaig i gasglu amrywiaeth o wybodaeth ar blentyn penodol er mwyn cael dealltwriaeth gyfannol o ddatblygiad y plentyn hwnnw. Yn yr achos hwn, dewiswyd plentyn sydd yn cyrraedd lefelau cynnydd a datblygiad pynciol disgwyliedig y Llywodraeth. Er hyn, mae Plentyn A yn ymddangos ei bod yn cael trafferth gyda rhifedd yn bennaf. Gall hyn fod yn ganlyniad o ddiffyg cymorth a chefnogaeth yn ystod ei blynyddoedd cynnar tu hwnt i’r ysgol. Er bod ei sefyllfa gartref wedi gwella’n sylweddol yn ystod y flwyddyn ddiwethaf, mae gwaith i’w wneud er mwyn sicrhau bod Plentyn A yn gwireddu ei photensial yn y maes hwn. 
O ran y gwybodaeth a gasglwyd, mae’r aseiniad wedi llwyddo i greu darlun o’r plentyn yn effeithiol. Er dweud hyn, un o brif gyfyngiadau’r wybodaeth yw’r ffaith mai dim ond 16 diwrnod cefais gyda’r dosbarth i ddewis plentyn i arsylwi, ac i gofnodi eu cynnydd a datblygiad; mae hyn yn amser rhy gyfyng, ac yn y dyfodol, fe fydd angen gwybodaeth mwy hir-dymor i gael gwell ddarlun o’r plentyn yn ei gyfanrwydd. Ni ddefnyddiwyd sawl un o’r ffynonellau argymhellir gan Clark a Moss (2011), er enghraifft gofyn i’r plentyn dynnu ffotograffau na lluniau – fe gynigwyd hyn fel dewis i Blentyn A, ond penderfynnodd rhannu’r wybodaeth ar lafar. Efallai mai’r rheswm am hyn oedd lleoliad y sgwrs a diffyg adnoddau ar y pryd, ac fe fyddwn yn sicrhau yn y dyfodol byddwn yn cynnig amser ychwanegol i’r plentyn i gael y cyfle i wneud hyn. 
Ar y cyfan, mae’r ymchwiliad wedi bod yn fuddiol i mi, ac fe fyddaf yn parhau i gefnogi Plentyn A yn ystod weddill fy mhrofiad dysgu yn y modd a ddisgrifiwyd yn yr adran ‘Camau Nesaf’. Byddaf hefyd yn ystyried y math hwn o ymchwiliad ar gyfer unrhyw ddisgyblion byddaf yn eu haddysgu yn y dyfodol sydd yn ymddangos i fod angen cymorth ychwanegol. 

1. Llythyr caniatâd wrth yr athro dosbarth ar gyfer yr ymchwiliad

2. Enghraifft o waith Plentyn A, yn cynnwys y sgiliau, Tasg a MAC

